I Farstrup kunne en ny, stor købmandsforretning lørdag slå dørene op. Det kan kun lade sig gøre, fordi borgerne i byen selv har bidraget økonomisk.

En spritny købmandsforretning til syv millioner kroner blev lørdag indviet i Farstrup, og mange af byens borgere var dukket op for at fejre butikken. Havde det ikke været for dem - altså byens borgere – var butikken aldrig blevet en realitet. 93 af borgerne i byen har nemlig bidraget økonomisk til købmandsbutikken, enten ved at donere penge eller hjælpe købmanden med et såkaldt borgerlån. - Jeg er meget ydmyg. Det er superfornemt, at de har mod på at lade mig låne pengene til at få det her til at lykkes, siger Benjamin Andersen, der er købmand i Farstrup. Anja Møller er blandt de borgere, der har hjulpet købmanden. - Hvis ikke vi har en købmand, så er det, vi ellers har, ikke noget værd. Vi skal bare have en købmand, siger hun. Mange små bysamfund står sammen At en gruppe borgere bliver afgørende for den lokale købmands eksistens ved at yde borgerlån er ikke noget særsyn. Kædechefen ved dagligvarekoncernen Dagrofa, Richo Boss, ser en klar tendens. - Vi har cirka 80 butikker på landsplan, hvor der er borgerinvolvering. Alene i denne uge åbner vi tre steder, siger han. Borgerlånene er af vidt forskellig størrelse, og borgere og købmand aftaler selv renten, der dog maksimalt kan være på tre procent. Skulle købmanden gå hen og lukke, taber borgerne deres penge.